《蒙阴道中》
清代·李绳远

细草黄沙路，清泉白石村。周遭群岭出，摇落几家存。

枣树春成巷，梨花昼掩门。谁邀驱马客，投馆及黄昏。

作者简介：（1633—1708）清浙江秀水人，字斯年，号寻壑、樵岚山人、补黄村农。李良年兄。诸生。入国子监，考授州同，不就。游幕四方。晚年信佛。工诗文，尤善骈文。自作《补黄村农生圹志》，述其生平。有《寻壑外言》。